Bahasa gerak-geri anjing

**Bahasa gerak-geri**, **bahasa tubuh**, atau **bahasa badan anjing** ialah salah satu bentuk komunikasi bukan lisan bilamana anjing dapat mengekspresikan emosi dan niat melalui pergerakan tubuh. Ini merujuk tafsiran bagi postur dan tingkah laku daripada spesies dalam genus *[[Canis]]*. Bentuk komunikasi visual ini pada umumnya digunakan untuk mengenal pasti emosi dan niat daripada anjing bela jinak, walaupun dapat juga diterapkan pada kanin liar seperti serigala. Pemahaman bahasa gerak-geri anjing adalah khususnya penting dalam pencegahan gigitan anjing, terutamanya terhadap kanak-kanak. Komunikasi ini dapat berlaku sesama anjing atau semasa interaksi anjing–manusia. Pergerakan sedemikian terutamanya melibatkan ekor, telinga, dan kepala/tubuh. Penggoyangan ekor ialah pergerakan ekor lazim yang digunakan oleh anjing untuk berkomunikasi. Selain itu, perataan atau peninggian telinga ialah pergerakan tipikal yang dibuat dengan menggunakan telinga. Dari segi kepala/tubuh, terdapat minat untuk mengkaji pemutaran kepala, serta postur keseluruhan anjing.

Oleh sebab anjing berkomunikasi secara berbeza daripada manusia, terdapat lebih kesukaran untuk manusia untuk mentafsir keadaan emosinya. Dengan bertumpu pada gabungan pergerakan yang dibuat oleh anjing dan mengkaji kesudahan daripada jujukan sedemikian, manusia dapat mengatributkan keadaan emosi berlainan (iaitu kepuasan, ketakutan, atau agresi) sebagai hasil daripada bahasa gerak-geri anjing.

Dengan sebetulnya mentafsirkan bahasa gerak-geri anjing, manusia bukan hanya dapat mentafsir hal yang cuba disampaikan oleh anjing, tetapi juga dapat mengecam tanda amaran sebelum serangan, lalu mengurangkan bilangan kejadian gigitan anjing.

Ada kepentingan untuk memerhatikan bahawa bahasa gerak-geri yang sedang disiasat dapat dibahagikan kepada tiga bentuk kiu berlainan: tingkah laku, holistik, dan lain-lain. Walaupun kiu tingkah laku tertumpu terutamanya pada pengajian pergerakan tanpa mengambil kira taakulan dasar di sebalik pergerakan sedemikian, kiu holistik ialah kiu yang berlaku sebagai hasil daripada sama ada ekspresi emosi atau komunikasi niat.

Pemahaman bahasa gerak-geri anjing juga dapat membantu dalam pelatihan kepatuhan optimum, kerana pemerhatian bahasa gerak-geri mungkin mendedahkan waktu yang padanya anjing paling bermotivasi dan, oleh itu, menyediakan rangka masa yang dalamnya anjing lebih sedia belajar.

## Akibat pengabaian bahasa gerak-geri anjing
Pada umumnya, pentaksiran tepat bagi bahasa gerak-geri anjing adalah agak bermanfaat kerana membolehkan manusia bertindak balas dengan sewajarnya terhadap emosi dan niat anjing berkenaan. Oleh itu, ini memupuk pendampingan berjaya antara pemilik anjing dengan anjing peliharaan. Sebagai alternatif, pengabaian bahasa gerak-geri anjing dapat menimbulkan ancaman bukan hanya untuk manusia, tetapi turut untuk anjing.

Pentaksiran betul bagi bahasa gerak-geri dapat meramalkan sama ada anjing berkenaan akan menggigit atau tidak. Kejadian gigitan paling kerap melibatkan  kanak-kanak kecil, bilamana gigitan kerap menjejaskan kawasan muka. Sebagai perbandingan, gigitan pada dewasa adalah kurang serius, biasanya melibatkan hujung tubuh. Isyarat amaran dapat dikenal pasti melalui penilaian bahasa gerak-geri anjing dengan sewajarnya. Selalunya, orang ramai bergelut apabila mengenal pasti pergerakan badan daripada anjing takut/resah, dengan salah mengaitkan pergerakan berkenaan dengan tingkah laku daripada anjing yang mudah didekati/santai. Salah tafsir ini paling kerap menyebabkan kejadian gigitan.

Salah baca tanda amaran yang ditonjolkan oleh anjing juga dapat menghasilkan masalah tingkah laku. Eutanasia dapat dielakkan dalam kes bilamana isu tingkah laku sedemikian berlaku kerana pengabaian manusia mengenai tanda amaran yang diekspresikan oleh anjing.

## Kepala

Kedudukan dan pergerakan, atau ketiadaan kedudukan dan pergerakan, bagi kepala anjing dapat menunjukkan pelbagai keadaan emosi. Jika kepala adalah pegun, perbezaan pengenal pasti utama ialah sama ada kepala adalah tegak atau direndahkan. Kepala tegak memaksudkan perhatian, kedominanan, atau agresi, sementara kepala yang direndahkan memaksudkan ketakutan atau penyerahan. Kepala bergerak mungkin menunjukkan bahawa anjing berasa suka bermain.

Anjing berkomunikasi dengan mengubah kedudukan kepalanya. Apabila kepala ditahan dalam kedudukan tegak, ini dapat menunjukkan bahawa ia mudah didekati, penuh perhatian, ingin tahu, atau agresif. Kepala berpaling mungkin menunjukkan ketakutan, tetapi juga diperakui sebagai isyarat penenang. Anjing dominan memaparkan postur tegak dan/atau tungkai kaku. Kepala dapat ditahan dalam kedudukan tinggi untuk menyampaikan bahawa ia mudah didekati, berwaspada, agresif, atau memaparkan kedominanan.

### Kepala condong

Satu lagi kedudukan lazim ialah kepala condong. Walaupun sebab untuk kedudukan kepala ini belum ditentukan, telah ada cadangan bahawa tingkah laku ini menunjukkan bahawa anjing mencuba untuk mendengar dengan lebih berkesan atau sedang menjangkakan ganjaran.

## Mata
Penggunaan hubungan mata dan pergerakan mata oleh anjing dapat mengkomunikasikan emosi dan niat. Hubungan mata berpanjangan atau renungan ialah penunjuk bagi agresi, terutamanya apabila digabungkan dengan kekakuan tubuh. Penghindaran hubungan mata, atau pandangan ke bawah, ialah tingkah laku anjing peserah.

## Mulut
Anjing dapat mengekspresikan pelbagai emosi berdasarkan pergerakan gigi dan bibir. Pada anjing agresif, bibir bergulung ke belakang untuk mendedahkan gigi mengetam, yang memberikan amaran kepada yang lain tentang keganasannya. Sebaliknya, mulut terbuka yang menunjukkan gigi tidak mengetam menunjukkan bahawa anjing berada dalam suasana suka bermain atau santai.

## Telinga
Telinga anjing dapat mengekspresikan pelbagai emosi berdasarkan kedudukan atau arah yang dihadapi. Kedudukan telinga adalah serupa dengan kedudukan kepala sehubungan dengan perasaan yang dipaparkan. Telinga yang tegak dan menghala ke hadapan menunjukkan kedominanan atau agresi, sementara telinga yang tertarik ke belakang dan menghala ke bawah menunjukkan ketakutan atau penyerahan. Malangnya, bukan semua anjing mampu berkomunikasi dengan telinganya. Baka dengan telinga terkelepai, telinga terpotong, atau telinga yang kekal tegak kebanyakannya atau sepenuhnya tidak mampu menggunakan telinga untuk memaparkan emosi.

## Ekor

Kedudukan dan pergerakan ekor anjing merupakan satu lagi penunjuk berkesan bagi emosi dan niat. Penggoyangan ekor ialah salah satu tingkah laku anjing paling lazim yang digunakan untuk menyampaikan emosi, tetapi penggoyangan dapat memaksudkan perkara berlainan bergantung pada sifat pergerakan. Jika ekor anjing terangkat tinggi-tinggi semasa ia menggoyangkan ekor, ini menunjukkan kedominanan, namun jika ekor tinggi bergerak dalam pergerakan goyangan kaku, ini menunjukkan agresi. Ekor yang berkedudukan rendah di antara tungkai belakang, yang biasanya pegun, ialah penunjuk bagi ketakutan atau penyerahan. Jika ekor anjing bergoyang dengan bebas dan kencang, ini memaparkan suasana ramah atau suka bermain. Serupa dengan kedudukan telinga, kedudukan dan pergerakan ekor mungkin kebanyakannya atau sepenuhnya tidak berkesan pada baka anjing dengan ekor pendek, melingkar ketat-ketat, atau terpotong.

Ekor anjing dapat mengkomunikasikan sebilangan emosi dan niat. Penggoyangan ekor oleh anjing sudah biasa bagi mereka yang berinteraksi dengannya. Apabila anjing menggoyangkan ekornya, kebanyakan orang mentafsirkannya sebagai anjing yang mengekspresikan kegembiraan dan keramahan. Walaupun penggoyangan ekor dapat mengekspresikan emosi positif ini, penggoyangan ekor juga dapat menjadi penunjuk bagi ketakutan, ketidakterjaminan, cabaran kedominanan, atau isyarat amaran bahawa anjing berkenaan mungkin menggigit. Banyak usaha telah diambil untuk memerihalkan aspek tingkah laku anjing ini, bilamana kini dapat dipecahkan kepada dua keadaan: penggoyangan ekor berat sebelah kanan dan penggoyangan ekor berat sebelah kiri. Penyelidikan telah menunjukkan bahawa anjing memaparkan penggoyangan ekor tidak bersimetri sebagai hasil daripada rangsangan emosi distingtif.

### Penggoyangan ekor berat sebelah kanan
Goyangan ekor berat sebelah kanan ialah yang cenderung ke sebelah kanan tubuh anjing, sebagaimana yang terlihat dari belakang. Kajian menunjukkan bahawa anjing berasa santai apabila dibentangi dengan konspesies yang menunjukkan penggoyangan ekor berat sebelah kanan, yang mengilustrasikan penggoyangan ekor berat sebelah kanan sebagai komunikasi perasaan positif, atau menunjukkan gerak balas pendekatan. Lebih-lebih lagi, anjing menunjukkan tingkah laku penggoyangan ekor ini dalam kehadiran pemiliknya.

### Penggoyangan ekor berat sebelah kiri
Goyangan ekor berat sebelah kiri ialah yang cenderung ke sebelah kiri tubuh anjing, sebagaimana yang terlihat dari belakang. Anjing yang dibentangi dengan konspesies yang memaparkan tingkah laku penggoyangan ekor ini mengalami lebih banyak stres (didedahkan melalui peningkatan kegiatan jantung serta tingkah laku) berbanding dengan anjing yang dibentangi dengan konspesies yang menunjukkan tingkah laku penggoyangan ekor berat sebelah kanan. Peningkatan gerak balas emosi ini mencadangkan bahawa penggoyangan ekor berat sebelah kiri mengkomunikasikan perasaan negatif atau menunjukkan gerak balas penarikan diri. Tambahan pula, anjing menunjukkan tingkah laku penggoyangan ekor ini dalam kehadiran konspesies dominan yang tidak dikenali.

### Kelajuan
Ekor bergoyang perlahan adalah agak berbeza daripada ekor bergoyang berkelajuan tinggi. Paparan ekor bergoyang perlahan lazimnya menandakan isyarat kurang sosial, sementara ekor bergoyang berkelajuan tinggi kerap memaksudkan kesosialan pada anjing.

## Kedudukan tubuh
Analisis tentang tubuh anjing secara keseluruhannya adalah penting dalam penentuan emosi anjing. Kedudukan berdiri tegak dapat  menunjukkan kedominanan atau mencadangkan agresi jika tubuh adalah kaku. Kedudukan tubuh tertarik dengan berat yang teragih ke hujung belakang anjing mencadangkan ketakutan. Perbezaan antara penyerahan aktif dengan penyerahan pasif dapat dilihat berdasarkan postur anjing; penyerahan aktif ditunjukkan melalui pengekalan tubuh dalam keadaan rendah ke tanah, sementara penyerahan pasif ditunjukkan melalui tindakan berbaring di atas tanah dengan bahagian bawah perut yang terdedah.

Anjing dapat mengubah kedudukan tubuhnya supaya bahagian hadapan tubuh berada dalam keadaan bongkok dengan tungkai hadapan yang lebih rendah daripada tungkai belakang. Ini dapat menunjukkan paras lebih tinggi bagi agresi yang dapat menjadi pelopor kepada serangan. Jika kedudukan ini diiringi oleh geraman, hidung berkedut, anak mata membesar, ekor yang terselit di bawah tubuh dan di antara tungkai belakang, dan bulu terangkat di sepanjang belakang anjing, anjing tersebut adalah amat agresif dan takut. Sebagai perbandingan, kepeserahan mungkin didedahkan melalui perendahan tubuh atau golekan ke sisi, lalu mendedahkan bahagian bawah perut.

## Tingkah laku spesifik
Pelbagai tingkah laku yang dipamerkan oleh anjing dapat ditafsirkan untuk menyampaikan emosi tertentu. Tingkah laku cukup terkenal yang dikaitkan dengan suasana suka bermain pada anjing dikenali sebagai tunduk main, bilamana anjing merendahkan tungkai hadapan dan dada sambil menaikkan hujung punggung dan menggoyangkan ekornya. Ini mungkin disusuli oleh tindakan main lain, seperti pergerakan loncat-loncat dan kaki pada muka. Pada anjing muda, kencing dapat menjadi tingkah laku yang dikaitkan dengan penyerahan. Ini berlaku apabila hubungan mata dibuat antara anjing dengan pemiliknya, yang disusuli oleh anjing yang kencing dalam percubaan untuk mendapatkan perkenan. Bergantung pada anjing, baka, dan persekitaran, tindakan ini dapat berbeza-beza dan kerap bersifat kenalurian. Pengetahuan tentang penunjuk ini dapat memudahkan pemilik haiwan peliharaan berinteraksi dengan haiwan mereka dan mengenal pasti apabila anjing senang hati, resah, atau terancam.

## Keadaan emosi lazim
Anjing santai memaparkan kedudukan telinga ke atas, dengan kedudukan ekor ke bawah. Sebagai perbandingan, anjing resah atau takut memaparkan postur tubuh tegang, kedudukan telinga ke belakang, kepala berpaling, dan/atau kucupan bibir. Ekor juga mungkin terselit di antara tungkai belakang. Akhirnya, anjing agresif memaparkan ekor kaku (yang mungkin bergoyang perlahan), kedudukan telinga ke hadapan, serta hidung berkedut. Jika ciri-ciri ini, ada kepentingan besar untuk bergerak balas sewajarnya untuk mengelakkan serangan. Agresi mungkin berlaku jika gerak balas tidak wajar dibuat ikutan isyarat amaran. Sebagai contoh, kanak-kanak kerap salah mentafsir bahasa gerak-geri anjing, terutamanya apabila pergerakan sedemikian mendahului tingkah laku agresif. Isyarat penenang kerap tidak disedari atau tidak ditafsirkan dengan betul untuk mengecam tanda awal bagi stres pada anjing. Sebagai hasil daripada salah tafsir ini, kanak-kanak paling kerap menjadi mangsa gigitan anjing.

Anak anjing mempunyai postur lain yang menghilang semakin anjing berkenaan menua. Ia dapat bermain kasar dengan rakan seperinduk sambil jarang menumpahkan darah. Ibu kekal sangat bertolak ansur apabila anak mengunyahnya.

## Jenis kiu

### Kiu tingkah laku
Kiu tingkah laku hanyalah isyarat yang dikomunikasikan melalui tingkah laku anjing. Ini termasuk pergerakan spesifik yang melibatkan postur tubuh, telinga, kepala/mata, dan ekor. Kiu tingkah laku hanya mentaksir pergerakan anjing, tanpa mengambil kira emosi dan/atau niat yang mendasari pergerakan sedemikian. Sebagai contoh, penggoyangan ekor ialah kiu tingkah laku.

### Kiu holistik
Kiu holistik ialah penilaian anggaran bagi keadaan keseluruhan haiwan yang diperhatikan. Kiu holistik dapat dibahagikan kepada dua kategori: emosi dan niat. Selaras dengan penyelidikan terkini yang mencadangkan keupayaan anjing untuk berasa gembira, marah, atau sedih, kiu emosi bertujuan untuk memerihalkan perasaan anjing mengenai situasi tertentu. Sebagai contoh, andaian bahawa anjing adalah takut berdasarkan terutamanya kedudukan ekornya. Kiu niat ialah kiu yang diekspresikan melalui bahasa gerak-geri yang mengkomunikasikan niat keseluruhan anjing. Ini ialah kiu yang mendedahkan sebabnya haiwan berkenaan bertindak dengan cara tertentu. Sebagai contoh, paparan postur tunduk main dapat diperihalkan berlaku untuk memulakan permainan (niat).

### Lain-lain
Kiu lain ialah sebarang jenis kiu yang bukan kiu tingkah laku atau kiu holistik. Ini termasuk pelbagai kiu beraneka atau ketiadaan kiu sama sekali.

## Pencapaian pembelajaran
Pemahaman dan pentafsiran betul tentang ciri yang dipaparkan oleh anjing semasa pembelajaran dapat membantu dengan ketara dalam pelatihan kepatuhan berturut-turut. Memandangkan interaksi manusia–anjing berlaku dengan agak kerap, kekurangan pelatihan kepatuhan dapat membawa kepada masalah tingkah laku yang tidak diingini. Oleh itu, ada kepentingan besar untuk pelatihan berkesan berlaku.

Pelatihan berjaya pada anjing memerlukan agar pemilik/jurulatih dapat sebetulnya mentafsir kebolehan pembelajaran anjing berkenaan. Telah ada asas bahawa bahasa gerak-geri dapat mendedahkan emosi dan suasana anjing, yang dapat membantu apabila mentaksir anjing semasa pelatihan.

Kajian telah menunjukkan bahawa pelatihan kepatuhan anjing bela jinak dapat dijelaskan dengan menggunakan kaedah pelaziman operan. Seperti manusia, tumpuan serta motivasi mesti hadir agar pembelajaran berlaku. Oleh itu, pemahaman motivasi dan keadaan emosi anjing mungkin menghasilkan latihan lebih berjaya. Perhatian kepada yang lain dapat ditaksir pada anjing dengan mengukur jumlah hubungan mata yang dibuat dengan jurulatih, serta kedudukan telinga. Telah ada penemuan bahawa anjing yang membuat hubungan mata dengan jurulatih, serta memaparkan kedudukan telinga ke hadapan, paling berjaya dalam pencapaian pembelajaran semasa pelaziman operan.

## Rujukan